b'\n_START_ARTICLE_\nSantuari de Falgars\n_START_SECTION_\nDescripci\xc3\xb3\n_START_PARAGRAPH_\n\xc3\x89s una edificaci\xc3\xb3 massissa i de considerables dimensions que consta d\'esgl\xc3\xa9sia i hostatgeries. Consta de grosses parets de pedra i coberta a dues vessants amb teula ar\xc3\xa0biga. Algunes estances estan cobertes amb volta. L\'hostatgeria es va construir una mica m\xc3\xa9s tard que l\'esgl\xc3\xa9sia i ha sofert m\xc3\xbaltiples ampliacions i remodelacions. La part m\xc3\xa9s nova \xc3\xa9s un cos perpendicular a l\'esgl\xc3\xa9sia i que t\xc3\xa9 un porxo cobert amb falsa volta._NEWLINE_Quant a l\'esgl\xc3\xa9sia, disposa de campanar d\'espadanya de dues obertures a mitja teulada. Queden restes de l\'antiga esgl\xc3\xa9sia rom\xc3\xa0nica perdudes en el conjunt i es conserva l\'antiga porta rom\xc3\xa0nica ferrada a l\'entrada del santuari._NEWLINE_Aquesta porta \xc3\xa9s de dues fulles que s\'obren endins, la fusta \xc3\xa9s moderna per\xc3\xb2 la ferramenta \xc3\xa9s rom\xc3\xa0nica. El disseny \xc3\xa9s fet a base d\'unes cintes juxtaposades i planes, dividides per un nervi central, les quals es cargolen als extrems formant volutes; al batent del costat esquerre les tiges tenen una disposici\xc3\xb3 horitzontal, mentre que les del batent dret les t\xc3\xa9 en vertical._NEWLINE_A l\'interior, hi ha una imatge de la Mare de D\xc3\xa9u g\xc3\xb2tica, feta d\'alabastre i datada al segle XV.\n_START_SECTION_\nHist\xc3\xb2ria\n_START_PARAGRAPH_\nLa primera menci\xc3\xb3 del lloc \xc3\xa9s de l\'any 984, en l\'acta de consagraci\xc3\xb3 de la desapareguda esgl\xc3\xa9sia de Sant Crist\xc3\xb2fol de Vallfogona. L\'any 1120, l\'esgl\xc3\xa9sia fou donada al monestir de Sant Lloren\xc3\xa7, prop de Bag\xc3\xa0, en un moment de plena construcci\xc3\xb3 de l\'edifici de Falgars. L\'objectiu de la donaci\xc3\xb3 de Ramon i Eliardis era que l\'esgl\xc3\xa9sia fos cuidada._NEWLINE_Regida primer pel rector de Sant Crist\xc3\xb2fol, fou benefici propi a partir de 1352, data a partir de la qual comen\xc3\xa7\xc3\xa0 a acollir ermitans. L\'esgl\xc3\xa9sia rom\xc3\xa0nica fou substitu\xc3\xafda l\'any 1646 per l\'actual, en una \xc3\xa8poca d\'aflorament de santuaris marians arreu de Catalunya.\n_START_SECTION_\nPelegrinatge\n_START_PARAGRAPH_\nPresideix el santuari una imatge g\xc3\xb2tica d\'alabastre, del segle XV de la Verge de Falgars. La primitiva imatge va desapar\xc3\xa8ixer, per\xc3\xb2 la tradici\xc3\xb3 explica que un pastor de Saus, va trobar la imatge de la mare de D\xc3\xa9u entre unes falgueres. D\'aqu\xc3\xad prov\xc3\xa9, es diu, el nom del Santuari de Falgars com un "lloc de moltes falgueres". A mig paratge de Falgars, es troba restaurada la cova on es pot veure la Verge primitiva que es mostra donant el pit al seu fill. Ha estat de sempre un lloc de pelegrinatge i devoci\xc3\xb3, no sols per a poblatans i ve\xc3\xafns dels voltants de la comarca, sin\xc3\xb3 que per a molta gent que ve de terres llunyanes. En s\xc3\xb3n dates especials la Trobada de poblatans i expoblatans, la Diada de Sant Marc, la Festa major de Falgars i la Dansa de Falgars.'